En 47 årig kriminalbetjent ved Nordjyllands politi er i Vestre Landsret i Viborg blevet idømt 40 dages ubetinget fængsel for at have krænket tre kvinder ved at sende dem sms'er med seksuelt indhold. Det er en skærpelse af byrettens dom fra november sidste år, hvor den 47-årige betjent blev idømt 30 dages fængsel for at have krænket kvinderne som han havde sendt adskillige frække sms'er til. Kvinderne var alle kærester med rockere, der var varetægtsfængslede i sager, som betjenten efterforskede. Han blev dømt for at misbruge sin stilling til at krænke kvinderne, da han i sine beskeder til kvinderne kom ind på private emner, som han kendte til, fordi han havde kontrolleret den post, kvinderne havde sendt til deres varetægtsfængslede kærester. Betjenten blev suspenderet fra sin stilling i forbindelse med sagen.

Opsummering:
Vestre Landsret skærpede dommen over en 47-årig kriminalbetjent, der har krænket tre kvinder.